
Martfű Város Polgármesterétől
Általános és részletes indoklás

Martfű Város Önkormányzata Képviselő-testületének

az önkormányzat 2013. évi költségvetésének teljesítéséről
szóló …./2014. (IV. …)

rendeletéhez
Tisztelt Képviselő-testület!

Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011.(XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.
A 2013. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

A 2013. évi költségvetésünket a 2012. évi bázisadatokra támaszkodva készítettük el, figyelembe véve, hogy 2013. évben már az iskoláink fenntartási költsége átkerült a KLIK költségvetésébe. Az Általános Iskola, valamint a középiskolai Kollégium működtetése önkormányzatunk feladata maradt. 
A kötelező ivóvíz- és szennyvízszolgáltatást 2013. évtől - megállapodás alapján -, a BÁCSVÍZ Zrt. látja el. Ezen feladat ellátása során az előző évi költségeket, bevételeket szintén nem terveztük. 
Önkormányzatunk 2013-ban belső átalakítást hajtott végre. 

Megalapította a lakásgazdálkodással foglakozó Martfűi Városfejlesztési és Ingatlankezelői Szolgáltató Önkormányzati Nonprofit Korlátolt Felelősségű Társaságot. A Kft. által végzett feladatok kikerültek az önkormányzat feladatai közül, ennek figyelembe vételével terveztük meg a költségvetést.

A szociális feladatok ellátására létrehozta a Martfű Város Önkormányzata Gyermekjóléti és Szociális Szolgáltató Központot, melynek költségvetését beépítettük önkormányzatunk költségvetésébe. A fentiekben leírtak miatt költségvetési sarokszámunk jelentősen csökkent.

Önkormányzatunk 2013. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése.

A 2013. évi költségvetésünk is szigorú gazdálkodást követelt meg, ami meg is valósult. Az év közben belépő új feladatokat az előző évi takarékos gazdálkodásnak köszönhetően jól tudtuk kezelni. Önkormányzatunk év közben döntött arról, hogy a hulladékkezelési feladatokat saját szolgáltatásban látja el, a feladatellátáshoz tartalékból tudott pénzeszközt biztosítani. 

A rendelkezésre álló forrásaink jelentősebb hányadát, 88,3%-át működési kiadások fedezetére használtuk fel, míg felhalmozási céljainkra 11,7%-át fordítottuk, amelyet a 3. és a 4. mellékletben mutatunk be.
A 2013. évben Önkormányzatunknak hitelállománya nem volt.

Az éves költségvetésünket hiánnyal terveztük, a hiány fedezete az előző évi pénzmaradvány felhasználás 96 137 e Ft.
Önkormányzatunk többcélú kistérségi társulásban nem vett részt. 

1.Bevételi források és azok teljesítése
Önkormányzatunk módosított bevételi előirányzatai teljesültek.

Az 958 082 e Ft eredeti és 1 242 321 e Ft módosított előirányzatunk 1 253 590 e Ft-ban realizálódott, amelyet tételesen mutat be az 1. melléklet. A 2. melléklet az önállóan működő és gazdálkodó, valamint önállóan működő intézmények bevételeit szemlélteti.
Az intézményi működési bevételeink teljesítése a módosított előirányzathoz viszonyítva 

110,9 %-os teljesítést mutat. A bevétel többlet oka, a 2012. december havi kiszámlázott víz-és csatornadíj 2013. január, február havi bevétele, és a kamatbevételek. Szabad pénzeszközinket folyamatos lekötésben tartottuk a bankszámlánkat vezető pénzintézetnél. Az étkezési térítési díj bevétel elmaradt a várt bevételtől. 
A helyi adóbevételeink a tervezett 442 000 e Ft eredeti előirányzathoz képest kedvezően alakultak. A teljesülés 529 577 e Ft. 

Martfű Város Önkormányzatának jelentős bevételt jelent a helyi iparűzési adó összege, melyet 350 000 e Ft-ra terveztünk, teljesítése 429 354 e Ft-ban realizálódott. Jelentős összegű növekedést értünk el, melynek oka, hogy az egyik nagyvállalkozó 2013. december 20-ig feltöltött 47 000 e Ft-ot. Az iparűzési adó tervezése bizonytalanná teszi a Város költségvetését, amelyre tartalékot képeztünk.

A gépjárműadó tervezett bevétele 13 000 e Ft, ami 13 288 e Ft összegben teljesült.

Az építményadó tervezett bevétele 87 000 e Ft, ami 90 423 e Ft összegben teljesült.
Az idegenforgalmi adó is jelentős emelkedést mutat.

A telekadót Önkormányzatunk 2011. július hónapban eltörölte.

A központi támogatás rendszere jelentősen átalakult, feladatfinanszírozás lépett az eddigi normatív finanszírozás helyébe. Az igényelhető, és megállapított támogatás összege jelentősen lecsökkent, bár a fentebb említett feladatok csökkenése miatt az Önkormányzati kiadás is kisebb összegű. Az új finanszírozási rendszerbe belépett a beszámítási összeg, amely jelentősen megnövekedett az előző évek elvonásaihoz képest.
2013. évben az elvonás összege 111 348 e Ft.
Felhalmozási jellegű bevételek 
A tervezetthez képest minimális növekedés történt, összege 12 893 e Ft.
Tervezett szint felett alakultak a működési feladataink megvalósításához átvett pénzeszközeink.

Az itt képződött bevételeink nagy része pályázatból, és közfoglalkoztatásból átvett pénzeszközökből keletkezett.

Önkormányzatunk cél-és címzett támogatásban, valamint területi kiegészítést szolgáló fejlesztési célú támogatásban nem részesült.

2. Létszám adatok:

A létszámváltozások oka, hogy Mezőhékkel megszűnt az óvoda fenntartó társulás, valamint a körjegyzőség. A gyermekjóléti szolgálatnál a megnövekedett feladatok miatt kellett létszámot bővíteni, a házi gondozás terén.

3. Kiadások alakulása
Forrásaink döntő hányadát az intézményeink működésére fordítottuk, az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására azonban minimális erőforrás állt rendelkezésre. 

Felhalmozási feladataink legjelentősebb részét a folyamatban lévő feladataink befejezése és a kötelezettségvállalással terheltek megvalósítása képezte. Az évközben fellépő új feladatokhoz is tudtunk előirányzatot biztosítani, mint például a hulladék kezelés önkormányzati szolgáltatás keretében történő ellátásához. 
Nagyösszegű felhalmozási kiadásaink: útépítés, térkialakitás, szoborkészítés. Az előző évek halasztható felújítási munkáit csak részben valósította meg Önkormányzatunk. Nagyobb összegű feladatokra pályázatokat nyújtottunk be, amennyiben ezek egy része nem nyer, akkor saját forrrásból kell megvalósítani. 
A személyi kiadások a módosított előirányzathoz viszonyítva 98,4 %-ra, a járulékok követve a személyi kiadásokat 97,0 %-ra teljesültek.

A dologi kiadások folyamatos kontroll alatt tartva, az előirányzathoz képest 95,5%-os teljesítést mutatnak. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. 

A civilszervezetek és a sportszervezetek támogatása az előirányzottnak megfelelően teljesült. A társadalmi, és szociálpolitikai juttatások teljesítése elmaradt a tervezethez képest. Az igénylők rászorultsági szintje alapján, valamint takarékossági szempontokat is figyelembe véve került felosztásra.
4. A pénzmaradványok változásának tartalma és okai

A 2013. évi pénzmaradványunk az előző évhez képest csökkent, ami azt jelenti, hogy a folyó évi bevételeinket meghaladták kiadásaink. A tárgyévi helyesbített pénzmaradvány előző évhez képest 14 967 e Ft-tal csökkent. A kötelezettséggel terhelt pénzmaradvány a pályázati pénzek elszámolásakor szabadult fel.

5. Értékpapír és hitelműveletek alakulása

Részesedésünk alakulása: 

· előző évekről 1 e Ft Tisza Cipő Zrt. részesedés.

· 2013. évben vásárolt 100 e Ft BÁCSVÍZ Víz és Csatornaszolgáltató Zártkörűen Működő Részvénytársaság részesedés.

· 2012 decemberben alapított 100% önkormányzati tulajdonú Martfű Városfejlesztési és Ingatlankezelői Szolgáltató Önkormányzati Nonprofit Korlátolt Felelősségű Társaság, 3 000 e Ft alapítói törzstőke juttatás 2013 januárban.
·  Év közben a hulladék kezelési feladatok előkészítésére 24 500 e Ft tőke juttatást biztosított az önkormányzat.
Önkormányzatunk tulajdonában 2013. évben nem volt Állampapír.

A 2013. évben az önkormányzatnak nincs hitelállománya.
6. A vagyon alakulása

Önkormányzatunknál 2013. évben vagyon növekmény ellenére a Befektett Eszközök mérleg szerinti értéke 2 333 e Ft-tal csökkent az előző évhez képest. Az elszámolt értékcsökkenés összege 2013. évben 117 107 e Ft, valamint sejeltezésre került 8 291 e Ft értékű elavult használhatatlan számitástechnikai eszköz. 

A készpénz állomány az előző évi 243 271 e Ft-ról 250 285 e Ft-ra növekedett 2013. december 31-én.
Tisztelt Képviselő-testület!
Az államháztartási törvény előírásainak megfelelően mutatjuk be az Önállóan működő és gazdálkodó, valamint önállóan működő intézmények 2013. évi költségvetési támogatását az 5. mellékletben. Az önkormányzat 2013. évi felhalmozási kiadásait a 6. mellékletben mutatjuk be. Az Önkormányzat és a Polgármesteri Hivatal költségvetésének teljesítését a 7. és a 8. melléklet tartalmazza. A 9. melléklet részletezi a Környezetvédelmi Alap felhasználását 2013. évben. Az 10. mellékletben beszámolunk önkormányzatunk 2013. december 31-i hitelállományáról.
A 11. melléklet tartalmazza a többéves elkötelezettséggel járó kiadási tételeket évenkénti bontásban.

A 12. melléklet Martfű Város 2013. évi költségvetésének pénzügyi mérlegét szemlélteti.

A működési és felhalmozási célú bevételek, és kiadások mérlegét a 13. melléklet mutatja be.
Önkormányzat kötelező és önként vállalt feladatait 2013. évben a 14. melléklet szemlélteti.

Tájékoztatást adunk az önkormányzat által 2013. évben nyújtott úgynevezett közvetett támogatásokról és kedvezményezettekről a 15. számú mellékletben.

A 16. táblázatban az Önkormányzatnál 2013. évben megvalósuló európai forrásból finanszírozott programok, projektek kerülnek bemutatásra.

Az önkormányzat tulajdonában lévő ingatlanvagyont a 17. melléklet tartalmazza.
Továbbá mellékeljük:

· Nyilatkozatot, a 370/2011. (XII.31.) Kormányrendelet melléklete szerint.

· Beszámolót, a Polgármesteri Hivatal 2013. évi belső ellenőrzési tevékenységéről.

Martfű, 2014. április 18.

Tisztelettel:

Dr. Kiss Edit 

